Asi̱j ataa gu̱un da̱j a̱ rasu̱u̱n,
ne̱ a̱j vaa Snana̱ Yaꞌanj,
ne̱ Snana̱ Yaꞌanj roꞌ,
canicunꞌ soꞌ ga̱ maꞌa̱n Yaꞌanj,
ne̱ Yaꞌanj me soꞌ a.
Dan me se asi̱j ataa gu̱un da̱j a̱ rasu̱u̱n,
ne̱ canicunꞌ Snana̱ Yaꞌanj ga̱ Yaꞌanj,
ne̱ quiꞌyaj soꞌ nu̱ꞌ rasu̱u̱n,
quiꞌyaj Yaꞌanj a.
Taj va̱j a̱ ꞌó rasu̱u̱n guun sese nuviꞌ Snana̱ Yaꞌanj;
tana̱nj o̱rúnꞌ maꞌa̱n soꞌ quiꞌyaj cunuda̱nj na̱nj ado̱nj.
Soꞌ me síí quiꞌyaj cunuu iꞌna̱ꞌ rasu̱u̱n,
ne̱ cheꞌé se cunuu iꞌna̱ꞌ yuvii̱ quiꞌyaj soꞌ,
cheꞌé dan guun nucua̱j yuvii̱ xcaj yuvii̱ cuentá a.
Dan me se ase vaa yaꞌan chuguu̱n vaa soꞌ rihaan yuvii̱,
ne̱ quiꞌyaj soꞌ chuguu̱n rej rmi̱ꞌ rej ma̱n níꞌ si̱j ma̱n rihaan chumii̱ nihánj,
ne̱ ne quiꞌya̱j canaán rej rmi̱ꞌ yoꞌ rihaan soꞌ a̱ maan ado̱nj.
Ne̱ curiha̱nj ꞌo̱ snóꞌo,
ne̱ síí caꞌnéé Yaꞌanj me soꞌ,
ne̱ Juan cuꞌna̱j soꞌ a.
Ne̱ caꞌnaꞌ soꞌ cata̱j xnaꞌanj soꞌ cheꞌé yaꞌan chuguu̱n yoꞌ,
ne̱ me rá soꞌ cuchuma̱n rá cunuda̱nj yuvii̱ ni̱ꞌyaj nij yuvii̱ man yaꞌan chuguu̱n yoꞌ a.
Né maꞌa̱n soꞌ me yaꞌan chuguu̱n yoꞌ,
ma̱an se caꞌnaꞌ soꞌ cata̱j xnaꞌanj soꞌ cheꞌé yaꞌan chuguu̱n yoꞌ a.
Ne̱ yaꞌan chuguu̱n ya̱ yoꞌ roꞌ,
me síí ꞌyaj chuguu̱n rihaan cunuda̱nj yuvii̱,
cheꞌé rej gu̱un nucua̱j nij yuvii̱ xca̱j nij yuvii̱ cuentá a.
Ne̱ caꞌnaꞌ soꞌ rihaan chumii̱ nihánj,
ne̱ cayáán soꞌ rihaan chumii̱ nihánj,
ne̱ maꞌa̱n soꞌ me síí quiꞌyaj chumii̱ nihánj,
quiꞌyaj Yaꞌanj,
tza̱j ne̱ ne xca̱j nij síí ma̱n rihaan chumii̱ nihánj cuentá me síí me soꞌ a̱ maꞌ.
Nda̱a rihaan maꞌa̱n nij tuviꞌ soꞌ cuchiꞌ soꞌ,
tza̱j ne̱ ne caꞌmi̱i̱ sa̱ꞌ nij soꞌ ga̱ soꞌ a̱ maꞌ.
Tza̱j ne̱ ta̱ranꞌ nij síí aꞌmii sa̱ꞌ ga̱ soꞌ roꞌ,
rqué soꞌ se vaa caꞌve̱e gu̱un nij soꞌ taꞌníí maꞌa̱n ya̱ Yaꞌanj a.
ꞌO̱ se síí amán rá niꞌya̱j man se‑chuvi̱i soꞌ me nij soꞌ ado̱nj.
Ne̱ nij síí guun taꞌni̱j Yaꞌanj man,
tza̱j ne̱ né cheꞌe̱ se nayón nij soꞌ rque nii nij soꞌ do̱ꞌ,
né cheꞌe̱ se guun rá yuvii̱ caꞌnga̱a̱ nij soꞌ do̱ꞌ,
né cheꞌe̱ se guun rá rej nij soꞌ nayo̱n nij soꞌ rque nii nij soꞌ do̱ꞌ,
me guun taꞌni̱j Yaꞌanj man nij soꞌ maꞌ.
Ma̱an se maꞌa̱n Yaꞌanj me síí quiꞌyaj guun taꞌni̱j Yaꞌanj man nij soꞌ ado̱nj.
Ga̱a ne̱ guun snana̱ Yaꞌanj yoꞌ yuvii̱,
ne̱ cayáán soꞌ scaꞌnúj níꞌ,
ne̱ queneꞌen núj se vaa niꞌndaj ya̱ sa̱ꞌ veꞌé vaa soꞌ,
cheꞌé se o̱rúnꞌ Taꞌníí Rej soꞌ Yaꞌanj me soꞌ a.
Ne̱ soꞌ me se uxrá ꞌyaj soꞌ se lu̱j do̱ꞌ,
aꞌmii soꞌ nana̱ ya̱ do̱ꞌ ado̱nj.
Ne̱ síí cuꞌna̱j Juan me síí cataj xnaꞌanj rihaan yuvii̱ cheꞌé Jesús,
ne̱ nucua̱j caꞌmii soꞌ,
cataj soꞌ a:
―Síí nihánj roꞌ,
a̱j cataj xnaꞌanj ꞌu̱nj rihaan soj cheꞌé soꞌ ga̱a rque̱ á.
ꞌO̱ se cataj xnaꞌanj ꞌu̱nj rihaan soj se vaa nda̱ꞌ se síí caꞌna̱ꞌ rej rihanj me soꞌ,
tza̱j ne̱ ꞌo̱ se si̱j noco̱o doj me soꞌ rihanj na̱nj á.
ꞌO̱ se asi̱j ataa caꞌnga̱a̱ ꞌu̱nj,
ne̱ a̱j nicunꞌ soꞌ na̱nj ado̱nj ―taj Juan a.
Da̱nj caꞌmii Juan cheꞌé se Jesús me síí nica̱j nu̱ꞌ se lu̱j,
ne̱ soꞌ me síí rqué se lu̱j man ta̱ranꞌ níꞌ,
ne̱ né do̱j se lu̱j ꞌyaj soꞌ cheꞌé níꞌ maꞌ.
Tana̱nj queꞌe̱e̱ uxrá se lu̱j ꞌyaj soꞌ cheꞌé níꞌ ado̱nj.
ꞌO̱ se rqué Yaꞌanj stucua̱nj Moisés rihaan xi̱i níꞌ ga̱a naá,
tza̱j ne̱ Jesús Si̱j Caꞌnéé Yaꞌanj Ti̱nanii man Yuvii̱ rihaan Sayuun me síí tacuachén se lu̱j do̱ꞌ,
nana̱ ya̱ do̱ꞌ,
rihaan níꞌ a.
Ne̱ xa̱ꞌ Yaꞌanj,
tza̱j ne̱ taj va̱j a̱ doj síí neꞌen rihaan man Yaꞌanj maꞌ.
Tza̱j ne̱ o̱rúnꞌ Taꞌníí Yaꞌanj si̱j ya̱nj xꞌnúú Yaꞌanj,
me síí tihaa̱n rihaan níꞌ da̱j vaa Yaꞌanj ado̱nj.